Ole Hækkerup (S), 2011-05-13:
Nu holder vi os strikt til reglerne, kan jeg se på formanden.
I Danmark skal vi jo omlægge vores energiforsyning fundamentalt, og det er der en række gode grunde til.
Den første gode grund til, at vi grundlæggende skal omlægge vores energiforsyning i Danmark, er, at vi belaster klimaet helt uholdbart meget.
Man kan sige det enkelt: Hvis man forestiller sig, at hele verden kun var befolket af danskere, ville jorden ikke kunne holde til det, så ville jorden med det samme gå under.
Vi er ikke som land – med den måde, vi i dag belaster klimaet og naturen på – et eksempel til efterlevelse for nogen.
Det kan godt være, at der findes dem i verden, der er værre end os, men hvis folk bare var som os, ville det ikke holde.
Derfor handler en omstilling af Danmarks energiforsyning i en grøn retning først og fremmest om et ansvar for vores børn og børnebørn, der skal kunne nyde de samme muligheder, som vi gør.
Det er det ene.
I en global verden skal vi jo finde de områder, hvor Danmark er unikt, hvor vi er særlige, hvor vi kan noget specielt, som er anderledes, end hvad andre kan.
For det er nu, det er i den nuværende situation, at vi har ledige hænder, at vi har ledige hjerner.
Det, vi har brug for, er i virkeligheden en politik, der sørger for, at de ledige hænder og hjerner, vi har her og nu, i de her år, kommer i gang med det, som både børn og børnebørn skal løse, nemlig det med klimaet og det, der kan stille os stærkere i den globale konkurrence på lang sigt.
Lad dog de ledige redde klimaet, og lade dem dog redde Danmarks fremtid.
I dag behandler vi jo så regeringens redegørelse for energi- og klimapolitik.
Jeg skal med det samme sige, at der jo er meget af det her, der havde set anderledes ud, hvis det havde været under en socialdemokratisk ledet regering, for det første noget af det, som vi allerede har været inde på, nemlig hvorvidt Danmark skal reducere sit udslip af CO2 med 30 pct. i 2020.
Vi kan godt tilslutte os det, ministeren allerede har sagt, om, at EU skal påtage sig den målsætning.
Vi synes, det er helt oplagt, hvis Danmark går ud og siger, at andre lande burde gøre sådan og sådan, at vi så faktisk selv prøver at leve op til det samme, dvs. kigge vores energistrategi efter og se, om den lever op til det, som vi synes andre skal påtage sig.
Lidt teknisk kan man sige, at det her med vores CO2-udslip i virkeligheden deles i det, der hedder den kvotebelagte sektor og den ikkekvotebelagte sektor.
Og de 30 pct. ligger i den kvotebelagte sektor.
Kigger vi så i redegørelserne her på den ikkekvotebelagte sektor, kan vi se, at redegørelserne viser, at Danmark kommer længere og længere fra at nå det mål, som vi har påtaget os sammen med andre lande.
Det er selvfølgelig uholdbart, og det bliver en energistrategi for Danmark også nødt til at tage højde for.
Så er det jo ved at være halvandet år siden, vi havde klimatopmøde i København.
I virkeligheden havde vi foretrukket, at man allerede dengang havde stået med en plan for, hvordan Danmark kunne blive fri af afhængigheden af de fossile brændsler.
Det havde jo været et meget klart signal, hvis Danmark som vært havde stået med sin plan for, hvordan vi ville komme helt ud af afhængigheden af fossile brændsler.
Men når det haster med at komme videre, er det ikke alene af hensyn til klimaet.
Det er også, fordi vi skal skabe de nye job.
Nogle gange snakker man helt nedladende og forkert om Yderdanmark som den rådne banan.
Jeg tror i virkeligheden, det er bedre at tale om den grønne banan, for når der skal opstilles nye møller, sættes gang i nye biogasanlæg osv., vil det også trække Danmark mindre skævt.
Her er der en mulighed i den grønne omstilling af Danmarks energiforsyning, fordi mange af de nye arbejdspladser vil komme lige præcis der, hvor der mangler nye arbejdspladser allerallermest i de her år.
Og samtidig bliver det som nævnt en mulighed for at give os selv en udfordring, som andre lande først vil møde senere.